google/wiki40b huggingface dataset:
Putin – huilo

Putin – huilo (ukraina keeles Путін хуйло, vene keeles Путин хуйло) on Ukraina isamaaline laul, mis sai populaarseks 2014. aasta Ukraina revolutsiooni ja sellele järgnenud Krimmi okupeerimise ja annekteerimise ajal ja järel. Laul, mis oli algselt tuntud jalgpalliklubi poolehoidjate lauluna, on hiljem muutunud populaarseks mitte üksnes ukrainlaste seas, vaid väidetavalt ka paljudes teistes Euroopa, Aasia ja Ameerika riikides.

Ukraina tuntud poliitikute poolt tehtud vihjed laulule

Kaamera ees on laulu sõnu sattunud esitama näiteks Ülemraada liige Oleg Ljaško (2014. aasta mais) ja endine Ukraina välisministri kohusetäitja Andri Deštšõtsja (2014. aasta 14. juunil), kes esitas seda Venemaa saatkonna ees Kiievis koos meeleavaldajatega.
Välisministri kohusetäitja poolt kaamera ees väljaöeldud sõnad ("... jah, Putin on huilo, jah") vallandasid rahvusvahelise diplomaatilise skandaali. Venemaa avaldas protesti, Ameerika Ühendriikide suursaadik Ukrainas Geoffrey R. Pyatt seevastu kirjutas Twitteris, et "minister püüdis kahjutustada ohtlikku olukorda", lisades, et "Deštšõtsja on kogenud ja vilunud diplomaat ning auks Ukrainale" ("a skilled diplomat and credit to Ukraine").
Mõne aja pärast asendas president Petro Porošenko Andri Deštšõtsja teise diplomaadiga. Ukraina meedia andmetel kavatses president ministri välja vahetada juba enne saatkonna ees toimunud intsidenti. President kiitis ametist lahkuvat Deštšõtsjat tehtud hea töö eest ning Ülemraada saadikud tunnustasid ametist lahkuva ministri tegusid kestva aplausiga.

Rahvusvaheline vastukaja

Väljaspool Ukrainat on laulu esitatud Mehhikos, Jaapanis, Ameerika Ühendriikides, Kanadas, Tšehhi vabariigis, Lääne-Euroopas ja nii edasi.
Laul on pälvinud rahvusvahelise meedia tähelepanu ning seda on kajastanud sellised mõjukad rahvusvahelised väljaanded nagu The Guardian, The Washington Post, Süddeutsche Zeitung, The Wall Street Journal, Vabadusraadio ja Le Monde. Laulust on kirjutanud ka paljud juhtivad üleriiklikud ajalehed nagu Gazeta Wyborcza, Lidové noviny, The Atlantic, Israel HaYom ja teised.
Laulu kajastamist Wikipedias 22 keeles (avaldamise ajal) on käsitlenud Ukraina telekanal TVi ning arvukad veebilehed ja trükiväljaanded.
2014. aasta 7. juulil võeti Venemaa välisminister Sergei Lavrov Bulgaarias vastu hüüetega «Putin — huilo!» ja «See siin ei ole Moskva!»

Täht

Ukraina täheteadlased andsid laulu auks tähele TYC 3541-945-1 nimeks Putin – Huilo! – astronoomiaalase uurimistöö toetuseks. Täht asub Luige ja Lüüra tähtkuju vahel. Ukraina astronoomid nägid selles võimalust maksta kätte Venemaa presidendile Vladimir Putinile hiljutise Krimmi okupeerimise eest. Tähe kohta usutakse, et see jääb väljapoole Moskva mõjusfääri.
Iiri väljaanne TheJournal.ie teatas, et "Selgel ööl avaneb teile võimalus näha: Putin on huilo" ("On a clear night, you can see ‘Putin Is A Dickhead’").

Ajaleht

Žõtomõri populaarne ajaleht hakkas kasutama fraasi "Putin-huilo" lehe impressumina 2014. aasta juulis. Lehe toimetaja sõnul viis ajaleht selle otsuse ellu oma lugejate soovil.
Magnús Scheving

Magnús Örn Eyjólfsson Scheving (sündinud 10. novemberl, 1964 Borgarnesis Islandis) on Ameerika Ühendriikide näitleja.
Ühtlaselt kiirenev liikumine

Ühtlaselt kiireneva liikumise korral liigub keha nii suuruselt kui suunalt muutumatu kiirendusega. Selline olukord realiseerub, kui keha liigub muutumatu jõu toimel (näiteks vabalangemine raskusjõu väljas). Ühtlaselt kiireneva liikumise korral on kehas trajektoor üldjuhul parabool. Erijuhul, kui kiirendus on samasihiline kiirusega liigub keha piki sirgjoont. Sellist liikumist nimetatakse ühtlaselt kiirenevaks sirgjooneliseks liikumiseks.
Ühtlaselt kiirenevaks liikumiseks võib nimetada ka konstantse tangentsiaalkiirendusega liikumist. Sel juhul püsib konstantsena kiiruse mooduli ajalise muutumise kiirus ja, mis puutub läbitud vahemaa arvutamisse, rakenduvad samad valemid, mis alajaootuses sirgjoonelise liikumise erijuht. Valemeis esinevate suuruste tõlgendus on sel juhul aga mõnevõrra erinev, sest liikumine pole sel juhul enam sirgjooneline: x tähistab kaugust alguspunktist x₀ mõõdetuna piki liikumise trajektoori ja v tähistab kiiruse moodulit.
Labapump

Labapump on pump, milles pöörlevad labad pumpavad vedelikku.
Labapump on hammasrataspumba kõrval teine levinum pumbatüüp.
Labapumbad võivad olla reguleeritavad või mittereguleeritavad.
Nad annavad rõhku kuni 200 baari. Pöördetootlikkus võib ulatuda kuni 160 cm³/p. Pumba kasutegur on kuni 0,9.
Labapumbad sobivad paremini väikese viskoossusega vedelike pumpamiseks.

Ühepoolse tööga labapumba tööpõhimõte

Pumba korpuse suhtes fikseeritult asetseva silindrilise sisepinnaga staatori rõnga telje suhtes ekstsentriliselt paikneb pumba rootor, mis kinnitub veovõllile. Rootorisse on töödeldud pilud, mis asetsevad raadiuse suuna suhtes rootori pöörlemissuunas 12–14° kaldu. Piludes paiknevad labad. Rootor on telje suunas tihendatud analoogiliselt hammasrataspumba tihendusketastega. Tihendusketaste sisse on töödeldud vedeliku sisse- ja väljavoolukanalid. Labad saavad rootori piludes vabalt liikuda. Rootori pöörlemisel surutakse labad tsentrifugaaljõu toimel vastu staatori tööpinda. Rootori telje ja staatori telje ekstsentrilisuse tõttu hakkavad labad rootori pöörlemisel piludes edasi tagasi liikuma. Selle tulemusena muutub kahe laba, staatori ja rootori pinna vahele jääva tööruumi ruumala. Kui staatori ja rootori vahekaugus suureneb, liiguvad labad väljapoole, tööruum suureneb ning seal tekib vaakum. Samal ajal liigub tööruum kohakuti kanaliga tihenduskettas, mis on ühendatud paagiga ja tööruum täitub vedelikuga. Edasisel rootori pöörlemisel hakkab kaugus rootori ja staatori vahel vähenema ja labad surutakse pesadesse tagasi. Tööruum on selleks ajaks jõudnud teise kanali kohale tihenduskettas, mille kaudu surutakse vedelik pumbast välja. Nii toimub igas tööruumis rootori ühe pöörde jooksul üks imemis-surumistakt. Kuna vedeliku surve toimib ainult pumba ühes pooles, langeb veovõlli laagritele tasakaalustamata jõud, siit ka pumba nimetus: tasakaalustamata pump.

Tasakaalustatud pump

Tasakaalustatud pump töötab samal põhimõttel. Erinevus seisneb selles, et staator on ovaalse tööpinnaga ja rootori telg paikneb staatori teljel. Labade radiaalne liikumine saadakse staatori tööpinna raadiuse muutumisest. Selline pump annab ühe pöörde jooksul kaks töötsüklit ja kuna survetsoonid paiknevad diametraalselt, siis seal tekkivad survejõud veovõllile tasakaalustuvad, siit nimetus tasakaalustatud pump.

Reguleeritav labapump

Reguleeritavad labapumbad on oma ehituselt tasakaalustamata pumbad. Nad võimaldavad eelreguleerimist suurimale tootlikkusele antud häälestuse korral ja lisaks pumba tootlikkuse reguleerimist pumba töö ajal vastavalt süsteemi hetketarbimisele.
Charitoni maakond

Ajalugu

Maakond moodustati 1821. aastal.
Benny Andersson

Göran Bror Benny Andersson (sündinud 16. detsembril 1946 Stockholmis Rootsis) on rootsi muusik. Tuntud eelkõige ansambli ABBA liikmena.
Rivo Vesik

Rivo Vesik (sündinud 15. juulil 1980 Pärnus) on Eesti rannavõrkpallur.
2003.–2009. aastani mängis ta rannavõrkpalli koos Kristjan Kaisiga. Nende parimad saavutused olid 2007. aasta Zagrebi maailmakarika etapi kuld, Euroopa sarjas kaks hõbedat ja kaks pronksi. 2008. aastal osaleti Pekingi suveolümpiamängudel, kus oma alagrupist edasi ei pääsetud.
Vesik on tulnud 4 korda Eesti meistriks: 2000–02 ESS Pärnu VK ja 2005 Tallinna Audentese meeskonnas.
2009. aasta kohaliku omavalitsuse volikogude valimistel kogus ta Sotsiaaldemokraatliku Erakonna ridades Tartu linnas 32 häält.
2010. aastast alates mängib ta koos Karl Jaaniga.

Isiklikku

Rivo Vesik on 198 cm pikk ja kaalub 90 kg.
Lastenlinna

Lastenlinna ('laste kindlus') on Helsingi Ülikooli Keskhaiglale kuuluv lastehaigla Helsingis Taka-Töölö linnaosas. Lastenlinna alustas tegevust 1917. aastal Kallios. Haigla praegune hoone ehitati 1948. aastal.
Lastearst Arvo Ylppö töötas haigla peaarstina aastatel 1920 kuni 1963.
Layar

Sisu

Andmed tulevad brauserisse kihtidena. Kihid on REST-tehnoloogia põhised veebiteenused, mis annavad andmeid kasutaja lähedal asuvate huviväärsuste kohta. Kihtide arendamise ja haldusega tegelevad vaba rakendusliidese kaudu kolmandad osapooled, Layar kui firma vastutab nende kontrollimise eest enne avalikustamist.
2010. aasta juulis oli Layaris 1000 kihti.
2011. aasta septembris oli Layaris 2993 kihti.
Logistikapataljon

Logistikapataljon (Logistics battalion) on Kaitseväe keskalluvusega Kaitseväe Logistikakeskuse alluvuses olev pataljonisuurune logistilise tagalateenistuse väeosa.
Pataljon asub Lääne-Harju vallas Ämari lennubaasis.
Pataljoniülem on kolonelleitnant Argo Reidla.

Ajalugu

25. juunil 1992 loodi soomusautode kolonni õiglusjärglasena Kaitsejõudude Peastaabi Autokompanii.
1992. aastal asus Autokompanii Tallinnas Lauliku 4a (endistes Nõukogude mobilisatsioonikütuseladudes). 1992. aasta suvel toimus tulevahetus Marja tn 4 asuvas baasis, kuid ei õnnestunud seda üle võtta. Edukamalt läks 1993, kui asuti Marja tn 4. Kuu aega elati venelastega koos staabimajas. Suurel kasarmul ei olnud siis veel aknaid ega kütet. Maja remonditi, 6 kuud oldi õue peal telgis.
1994 oli Autokompanii isikkoosseis 57 meest, ülem oli nooremleitnant Arni Ilves.
1997. aastal formeeriti Kaitsejõudude Peastaabi Autokompanii ümber Tagalapataljoniks.
1999. aastal juurutati pataljonis esimesena Eestis ajateenijate esindusmehe süsteem, mis on uut tüüpi koostööorgan ajateenijate ja ülemate vahel.
2002. aastal moodustati Kaitseväe Logistikakeskus ja pataljon allutati Logistikakeskusele. 2005. aastal nimetati väeosa Kaitseväe Logistikakeskuse Lahingteenindustoetuse Väljaõppekeskuseks (KV LogK LttVÕK). Struktuuriliselt koosnes "pataljon" aga omakorda brigaadi lahinguteenidustoetuse pataljonist ja transpordipataljonist. Samal ajal oli probleeme kitsa infrastruktuuriga ja ajateenijate elamis- ning väljaõppetingimused jätsid soovida.
2009. aastal jagati Kaitseväe Logistikakeskuse lahinguteenindustoetuse väljaõppekeskuse brigaadi lahinguteenindustoetuse pataljon (KV LogK LttVÕK BrLttP) kaheks ja Kaitseväe Logistikakeskuse alluvusse jäänud Kaitseväe Logistikakeskuse lahinguteenindustoetuse väljaõppekeskuse (KV LogK LttVÕK) nimetati Logistikapataljoniks. Teine pool nimetati Tagalapataljoniks, mis viidi 1. Jalaväebrigaadi koosseisu asukohaga Paldiskis.
Alates 20. märtsist 2015 paikneb logistikapataljon alaliselt Ämaris äsja valminud kasarmuhoonetes, kuhu on loodud kaasaegsed väljaõppe- ja töötingimused nii ajateenijatele kui pataljoni staabile.
Priit Toobal

Keskerakonna kirjaskandaal

2012. aastal leidis Kaitsepolitsei Priit Toobali kodu ja parteikontori töökohta läbi otsides üle 400 lehekülje väljatrükitud kirjavahetust, mis kuulub Hannes Rummule. Kirjavahetus oli üle aasta vana ja järjehoidjatega varustatud. Keskerakonna teatel sattus Rummu erakirjavahetus nende büroosse, kuna need tõi sinna endine Sotsiaaldemokraatliku Erakonna liige Ivor Onksion.
Riigiprokuratuur esitas mais 2012 Toobalile kahtlustuse partei kassa sissetulekuorderite võltsimises ja teadmata päritolu raha vormistamises erakonna annetusena.
29. mail toimunud pressikonverentsil teatas Toobal, et ametist tuleks tagandada kaitsepolitsei juht Raivo Aeg ja peaprokurör Norman Aas, kes vastutavad telefonikõnede laialdase pealtkuulamise eest.
27. märtsil 2014 võttis Riigikogu talt saadikupuutumatuse, et koostada süüdistusakt ja alustada kohtumenetlust.
17. oktoobril 2014 mõistis Harju maakohus Toobali süüdi eraviisilisele jälitustegevusele ja sõnumisaladuse rikkumisele kihutamises ning dokumendi võltsimises ja karistas teda tingimisi üheaastase vangistusega kolmeaastase katseajaga. Toobal lubas kaevata otsuse edasi ringkonnakohtusse. 31. märtsil 2015 otsustas Tallinna Ringkonnakohus mitte rahuldada Keskerakonna ning Toobali ja Laasi  kaitsjate apellatsioonkaebusi ning jättis Harju maakohtu süüdimõistva otsuse muutmata. 20. novembril 2015 otsustas Riigikohtu kriminaalkolleegium, et Priit Toobal ja Lauri Laasi on süüdi Ivor Onksioni eraviisilisele jälitustegevusele kihutamises, samuti et Toobal ja Keskerakond panid toime ametialase võltsimise. Sõnumisaladuse rikkumisele kihutamises mõistis Riigikohus Toobali ja Laasi õigeks. Priit Toobalile, Lauri Laasile ja Ivor Onksionile mõistetud karistusi Riigikohus – vaatamata nende osalisele õigeksmõistmisele – ei muutnud. Toobal võltsis Keskerakonna huvides kokku viis kassa sissetuleku orderit, näitamaks, et teadmata allikast pärinev sularaha, mille Toobal Keskerakonna kassasse maksis, on füüsilistelt isikutelt saadud annetus, mida erakond tohib vastu võtta. Kuna Toobal pani dokumendi võltsimise toime Keskerakonna peasekretärina Keskerakonna huvides, tunnistati selles kuriteos süüdi ka Keskerakond kui juriidiline isik.
Süüdimõistmise järel puhkesid vaidlused seoses Toobali võimaliku väljaarvamisega erakonnast. Erakonna pressiesindaja Taavi Puki sõnul ei olnud väljaarvamine automaatne, jõustumiseks pidi selle kinnitama erakonna juhatus. Novembris 2015 toimunud kongressil võeti aga vastu uus põhikiri, mis ei näinud enam ette kriminaalkurjategijate väljaarvamist erakonnast. Tartu maakohtu registriosakond on keeldunud uut põhikirja kinnitamast, kuid juhatus kinnitas Toobali detsembris büroojuhiks ning esitas ta 2016. aasta märtsis erakondade rahastamise järelevalve komisjoni liikmeks. Viimast põhjendas erakonna aseesimees Jaanus Karilaid "tugeva mandaadiga" Keskerakonna kongressilt ning asjaoluga, et "Priit Toobal tunneb erakondade rahaasjade köögipoolt peensusteni."
Johnny Preston

John Preston Courville (18. august 1939 – 4. märts 2011) oli Ameerika Ühendriikide laulja.
Tema tuntuim laul oli "Running Bear".
Ta kuulus Rockabilly kuulsuste halli.
Kaera tänav

Kaera tänav on tänav Tallinnas Põhja-Tallinna linnaosas Pelgulinna asumis.
Tänav algab Ristiku tänavalt, ristub Aru tänavaga ja lõpeb Sõle tänaval. Kaera tänav on ligikaudu 450 meetri pikkune.
Kaera tänav sai nime 22. veebruaril 1955.
Bema

Bema (vanakreeka βῆμα 'platvorm' või 'aste') on varakristlikus kirikuhoones, samuti idakristluse pühakodades ruumi idapooses osas asuv mõneastmeline kõrgendik. Õigeusu kirikuis paikneb sellel vaid vaimulikkonnale mõeldud ruumiosa, mis on eraldatud kiriku ülejäänud osast barjääri või ikonostaasiga.
Bema'ks nimetatakse arhitektuuris üldisemalt ka apsiidile eelnevat idapoolseimat ruumiosa bütsantsi ristkuppelkirikutes ja varakristlikes basiilikates.

Vana-Kreekas

Vana-Kreekas oli bema astmetega kivist platvorm avalikus ruumis. Funktsioonilt oli see poodium, millelt oraatorid esitasid kõnesid kodanikele või loeti ette kohtuotsuseid. Üks selline on säilinud Ateenas Pnyxi künkal.
Vanakreekakeelne sõna bema esineb Uues testamendis kohtuniku või keisri kõrge istme tähenduses, näiteks Matteuse evangeeliumis 27:19, Johannese evangeeliumis 19:13 ja Apostlite tegude raamatus 25:10 (eesti keeles 'kohtujärg', 'kohtujärjel'), samuti kirjas roomlastele 14:10, kus kõneldakse kohtust.

Kristluses

Varakristlikes basiilikates oli bema hoburauakujuline astmetega kõrgendik, mis asukohalt peegeldas apsiidi. On ilmnenud, et bema't ei ehitatud alguses kaugeltki igale kirikule, vaid see esines sageli piirkonna vanimal kirikul, või esinesid need enam-vähem samaaegselt ehitatuna mitmes lähestikku asetsevas külas, kusjuures osale vanematele kirikutele lisati see tagantjärele. See on tekitanud seisukoha, et bema olemasolu sõltus kohaliku ehitusisanda või arhitekti eelistusest. Sellel kõrgendikul asetsesid vaimulike istmed (synthronon) ja ühtlasi loeti sellelt kõrgendikult pühakirja ja öeldi jutlust. Bema võis hõlmata terve põikhoone, nagu Peetruse basiilikas ja San Paolo fuori le mura basiilikas Roomas (mõnikord on bema't ja transepti samastatud), transepti ja löövi ristumiskoha, nagu Johannese basiilikas või vaid apsiidi, nagu Sant'Apollinare in Classe basiilikas.
Idakirikus säilis bema kiriku siseruumi ühe elemendina ja see on enamasti olemas õigeusu kirikutes. Kujult on see mõneastmeline kõrgem platvorm kiriku idaosas, millega on liitunud ambon (seda keskosa kuninglike uste ees nimetatakse soleaks). Tavaliselt paikneb bemal ikonostaas, mis osaliselt või täielikult varjab apsiidis asuva altariruumi. Vahel paiknevad bema'l kas ühel või mõlemal pool apsiidi ka kooripuldid (kliiros).
Läänekirikus kujunes varakristlikust bema'st ajapikku altariesine kõrgendik ja kantsel. Keskaja ladinakeelsetes tekstides ei kasutata kreeka sõna bema, ent samas tähenduses paistavad Liber Pontificalises olevat sõnad tribunal ja presbyterium.

Judaismis

Sünagoogis on bima, bimah kahe-kolme astmega varustatud kõrgem platvorm, millelt loetakse Toora tekste. Bimah võib paikneda ruumi keskel ja tooralaekast eraldi, nagu ortodoksses judaismis, või tooralaeka ees nagu teistes judaismi harudes. Sünagoogi bimah't ümbritseb alati balustraad või võre.
Asukoha ja funktsiooni poolest sarnaneb bimah varakristlikule ambonile ja viimatinimetatut on peetud sünagoogi bimah järeltulijaks.
Guelphi ülikool

Guelphi ülikool (inglise keeles University of Guelph) on ülikool Kanadas Ontario provintsis Guelphis.
Ülikool asutati 1964.
Ülikoolis õpib üle 27 000 üliõpilase.
Taylor Marie Hill

Taylor Marie Hill (sündinud 5. märtsil 1996 Palatine külas Illinoisis) on Ameerika modell ja Victoria`s Secret`i “ingel”.

Isiklik elu

Koolieas tegeles Taylor Hill iluvõimlemisega ning lõpetas 16-aastaselt Pomona Keskkooli Arvadas. Tayloril on õed: Logan Rae (sündinud 12.jaanuar 1995), Mackinley (sündinud 9.august 1997) ja vend Chase (sündinud 27.aprill 1999), viimased kaks neist on samuti modellid.

Karjäär

Taylor Marie Hill avastati 14-aastaselt agendi ja fotograafi Jim Jordani poolt. 
2013. aastal sai alguse tema modellikarjäär, oli Forever 21 reklaami näoks Intimissimi kataloogis. 
2014. aastal tegi Taylor koostööd H&M-ga ning osales Victoria Secret`i moeshowl, olles ise nende kõige noorim modell. Sel aastal sai ta ka Rosa Cha reklaamnäoks koos Erin Heathertoni, Frida Gustavssoni ja Barbara Palviniga.  
Oli nomineeritud “2015`s Most Promising Model” Coutuersque lugejate poolt. 2015. aastal võitis ta Fashion Media Awards`il auhinna “Model of the Year”.
2016. aastal mängis ta filmis The Neon Demon modelli rolli ja juulis nimetati ta Prantsuse ilubrändi Lancôme uueks reklaamnäoks.
Ivar Hansen

Ivar Hansen (1. november 1938 – 11. märts 2003) oli taani poliitik Venstre erakonnast.
Ta valiti Folketingi esimest korda 1973.
1978–1979 oli ta avalike tööde minister, kui peaminister oli Anker Jørgensen.
1998 sai temast Folketingi spiiker, kui sotsiaaldemokraatlik rivaal Birte Weiss kaotas liisuheitmisega.
Ivar Hansen suri 11. märtsil 2003 Mariann Fischer Boeli korteris.
Dominique Alexandre Godron

Dominique Alexandre Godron (25. märts 1807 Hayange – 16. august 1880 Nancy) oli prantsuse arst ja botaanik.
Ta õppis Strasbourgi ülikoolis arstiteadust ning tegutses seejärel nii arsti kui ka loodusteadlasena. Ta töötas Nancys loodusteaduste professori ja dekaanina. Ta rajas Nancy loodusloomuuseumi ja korraldas ümber botaanikaaia, mis hiljem nimetati tema auks Dominique Alexandre Godroni botaanikaaiaks.
Dominique Alexandre Godron avaldas muu hulgas aastal 1843 Lorraine'i piirkonna taimi kirjeldava teose "Flore de Lorraine" ning koos Jean Charles Marie Grenier'ga Prantsusmaa taimestikku kirjeldava teose "Flore de France".
Tema kirjeldatud taksonitele lisatakse autorilühendina Godr..
Laevaehitus

Laevaehitus on tööstusharu, mis tegeleb veesõidukite tootmise ja remondiga laevatehastes.
Laiemas tähenduses hõlmab laevaehitus ka teadusalade kompleksi, mis uurib ehitatavaid laevu ja ehitusprotsessi. Selle alla kuuluvad laevateooria, laevaarhitektuur, laevade projekteerimise teooria, laeva jõuseadmete teooria, laeva ehitusmehaanika ja laevaehituse korraldamine.
Suurim valdkonna ettevõte Eestis on laevaehitus- ja -remondikontsern BLRT Grupp, millele kuuluvad laevatehased Tallinnas, Klaipedas ja Turus. Laevaehitusega tegelevad veel Reval Shipbuilding ja Baltic Workboats AS, laevadetailide tootmisega Loksa Laevatehase AS.
Laevaremondiga tegeleb SRC Group AS ja LTH Baas AS, samuti spetsialiseeritud ettevõtted, näiteks laevamasinate remondiga tegelevad Diesel Service ja Ship System Diesel Service.
Väikelaevade ja paatide ehituse ja remondiga tegeleb Eestis mitu väikeettevõtet ja -töökoda.
2011. aasta aprillis algas Marek Vahula algatusel üleriigiline projekt "Laevade mälestus", et tähistada mälestusmärkidega kõik Eesti rannajoone seni tähistamata umbes 60 muistset laevaehituskohta. Ettevõtmine teostub Eesti Ajalooliste Laevade Seltsi egiidi all.

Laevaehitus antiikajal

Antiikajal ehitati kaubalaevu ja trieere kaldal. Valmis laevakered lohistati merre rullikutel köite ja talide abil. Laevu viimistleti kai ääres. Tihtimisplats asus sellest tuleohu tõttu eraldi. Laevu remonditi ellingutel ja seal ehitati ka väiksemaid laevu. Hellenismiajastul ehitati isegi 110–130 m pikkusi hiigellaevu ja nende ehitamiseks pidi olema mingi dokk, ainult selliste dokkide ehitus on tänapäeval teadmata.
Antiikaja laevaehitus oli väga tootlik. Näiteks laev "Syrakusia", mille kogumahutavus oli 3300, valmis aastaga. Roomlased ehitasid kriisi ajal 210 eKr kõigest 4 kuuga 240 alusest koosneva laevastiku.
Vana-Kreeka suurim laevaehituskeskus (nagu ka sõja- ja kaubasadam) asus kuni Peloponnesose sõja lõpuni Ateenas. Pärast seda oli tähtsaim laevaehituskoht Sürakuusas ja veel hiljem Aleksandrias.
Puutuja

Joone puutuja punktis P on sirge, mis saadakse kõverjoone punkte K₁ ja K₂ läbivatest sirgetest piirprotsessis, kus K₁ ja K₂ lähenevad punktile P. Tasandilise kõvera puutuja etteantud punktis on sirge, mis läbib vaadeldavat punkti ja mille tõus ühtib kõvera tõusuga selles punktis.
Pinna puutujaks nimetatakse sirget, mis on puutujaks mõnele pinnal asuvale joonele.
Allen Johnson

Allen Kenneth Johnson (sündinud 1. märtsil1971 Washingtonis) on USA kergejõustiklane (110 m tõkkejooks), olümpiavõitja (1996) ja maailmameister.
Aldo Leetoja

Aldo Leetoja (sündinud 11. veebruaril 1988) on eesti kahevõistleja. 
Aldo Leetoja esindas Eestit Libereci maailmameistrivõistlustel. Avavõistlusel ühisstardiga sõidus oli ta pärast murdmaadistantsi 46. kohal, võistluste liidrist Todd Lodwickist maas 2.28,4. Hüppemäel ületas Aldo ainsa eestlasena 90 meetri joone ning 93,5-meetrine hüpe tõstis ta 35. kohale. Maailmameistritiitli võitis Todd Lodwick.
Normaaldistantsi hüppevooru lõpetas Aldo 11. kohaga. Oma 100-meetrise hüppega teenis ta 127,5 punkti ning pääses 10 km murdmaadistantsile liidrist Todd Lodwickust 32 sekundit hiljem. Lodwicku hüpe kandus 99,5 meetri peale. Lõppvõistlusel sõitis Aldo välja 22. koha, kaotades võitjale Lodwickule 2.50,5.
Aldo Leetoja treenerid olid Jukka Ylipulli, Petteri Kukkonen ja Ilmar Aluvee
Eesti hällilaul

"Eesti hällilaul" (laulu nimetatud ka "Kuss-kuss, kallike") on eesti helilooja Arvo Pärdi 2002. aastal loodud muusikateos; üks kahest Pärdi hällilaulust (teine on "Jõuluhällilaul"). Muusikateose pikkus on 2 minutit.
Eesti hällilaulust tegi Pärt uued versioonid aastal 2005 ja 2010.
Kopenhaageni lennujaam

Õnnetused

26. jaanuaril 1947 juhtus KLM-i lennukiga õnnetus. Selles hukkus 22 inimest, seal hulgas ka Rootsi prints Gustav Adolf.
Freylange

Loodus

Küla on rajatud 433 m üle merepinna ulatuva metsase liivakünka Loeserbergi lõunanõlvale.
Külas on kalju Hollfrasteen. Küla lähedal on Beynerti mets.

Haldusajalugu

Enne valdade liitmist 1977 kuulus Freylange Heinschi valda.

Ajalugu

Küla on esmakordselt mainitud nimega Vrilingen 1237.

Vaatamisväärsused

Küla keskel on Freylange'i Saint-Paulini kirik, mis 1708 ümber ehitati. Selle ümber on tähekujuliselt Lorraine'i stiilis vanad majad. Kiriku lähedal on Notre-Dame des Foyers' kuju (1961) ja Teises maailmasõjas langenute mälestusmärk (1947).
Loeserbergilt avaneb vaade Arlonile ja Stockemile.
Vavany

Vavany [vav'aani] on küla Madagaskaril Sava piirkonnas Antalaha ringkonnas Vinanivao vallas Masoala poolsaare lõunaosas idaranniku lähedal. Geograafilised koordinaadid on 15°53' S, 50°13' E.
Kõrgus merepinnast on umbes 83 m.
1950. aasta mäesuusatamise maailmameistrivõistlused

1950. aasta mäesuusatamise maailmameistrivõistlused olid 11. maailmameistrivõistlused mäesuusatamises, mis toimusid 13.–18. veebruarini USAs Aspenis. Võistlustel oli mängus 6 komplekti medaleid (kolm ala meestel ja kolm ala naistel).